ORDE do 21 de xullo de 2005 de apertura e funcionamento do centro autorizado de fútbol sala Constantino Castro Ruso do concello de Vigo (Pontevedra), para impartir as ensinanzas de técnico e técnico superior en fútbol sala.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 03/08/2005

Examinado o expediente presentado polo representante da Federación Galega de Fútbol Sala, polo que solicita a apertura e funcionamento do centro autorizado de fútbol sala Constantino Castro Ruso do concello de Vigo.
Tendo en conta que o expediente foi tramitado pola Delegación Provincial da Consellería de Educación e Ordenación Universitaria de Pontevedra quen o remite cos informes correspondentes.
Vistos o Real decreto 1913/1997, do 19 de decembro, (BOE do 23 de xaneiro) polo que se configuran como ensinanzas de réxime especial as conducentes á obtención de titulacións de técnicos deportivos, apróbanse as directrices xerais dos títulos e das correspondentes ensinanzas mínimas; o Decreto 356/2003, do 11 de setembro (DOG do 29 de setembro) polo que se establece o currículo da especialidade deportiva de grao medio correspondente ao título de técnico deportivo en fútbol sala; o Decreto 374/2003, do 16 de setembro (DOG do 20 de outubro) polo que se establece o currículo da especialidade deportiva de grao superior correspondente ao título de técnico deportivo superior en fútbol sala; Decreto 410/2003, do 6 de novembro (DOG do 21 de novembro) sobre autorización a centros privados e a centros públicos que non sexan de titularidade da Consellería de Educación e Ordenación Universitaria para impartir ensinanzas de técnicos depor
tivos na Comunidade Autónoma de Galicia; a Orde do 12 de abril de 2004 (DOG do 22 de abril) pola que se desenvolve o dito Decreto 410/2003 e a Orde do 23 de abril de 2004 (DOG do 29 de abril) pola que se establecen os requisitos mínimos dos espazos administrativos e docentes xenéricos cos que deben contar os centros privados e públicos.
Esta consellería, por proposta da Dirección Xeral de Centros e Ordenación Educativa,
DISPÓN:
Primeiro.-Autorizar a apertura do centro autorizado de fútbol sala Constantino Castro Ruso do concello de Vigo, para impartir as ensinanzas de técnico e técnico superior en fútbol sala, en quenda de tarde-noite, segundo se especifica no anexo desta orde.
Segundo.-Determinar que antes da posta en funcionamento das ensinanzas que se autorizan a delegación provincial da Consellería de Educación e Ordenación Universitaria, logo do informe da Inspección Educativa, aprobará expresamente a relación do persoal que impartirá docencia no devandito centro, así como o equipamento adecuado.
Terceiro.-Queda o centro obrigado ao cumprimento da lexislación vixente e a solicitar a oportuna revisión cando teña que modificarse calquera dos datos que sinala esta orde.
Contra esta orde, que esgota a vía administrativa, os interesados poderán interpoñer recurso potestativo de reposición perante o conselleiro de Educación e Ordenación Universitaria, no prazo dun mes, a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 4/1999 (BOE do 14 de xaneiro), de modificación da Lei 30/1992, de réxime xurídico das administracións públicas e do procedemento administrativo común, ou ben directamente o recurso contencioso-administrativo, no prazo de dous meses, perante o Tribunal Superior de Xustiza de Galicia.
Santiago de Compostela, 21 de xullo de 2005.
Celso Currás Fernández
Conselleiro de Educación e Ordenación Universitaria
ANEXO
Provincia: Pontevedra.
Concello: Vigo.
Localidade: Vigo.
Enderezo: 3ª travesía Salgueira nº 46.
Nome do centro: centro autorizado de fútbol sala Constantino Castro Ruso.
Código do centro: 36024631.
Titular: Federación Galega de Fútbol Sala.
Ensinanzas que se autorizan en quenda de tarde-noite:-Técnico deportivo en fútbol sala. 2 unidade de 35 postos/unidade (total 70 postos).-Técnico deportivo superior en fútbol sala. 1 unidade de 35 postos.